**Tekstâ B**

Suomâ suojâlemkuávlui jotteičuávvum ovdâmerkkân maailmkongressist Havaijist

Almostittum 5.9.2016

**Suomâ suojâlemkuávlui jotteičuávvum já páihálâšekonoomliih vaikuttâsah láá uáli fijnáht uáinusist Aalmugijkoskâsâš luándusuojâlemlito (IUCN) maailmkongressist Havaijist. Maailm stuárráámus luándusuojâlemsyergi čuákkimân, mii uárnejuvvoo jyehi niäljád ive, uásálisteh aldasáid 10 000 äššitobded maailm jyehi kuávlust. Maailm stuárráámus luándusuojâlemsyergi čuákkim čuákkee oohtân tuháttijd äššitobded já vaikutteijeid maailm jieškote-uv kuávlust. Kongres válduteeman lii *Planeettâm lii luoddâratkuuttuvâst*. Meerâi tile já suojâlem šadda leđe kuávdášlávt uáinusist já eromâšávt tot, maht meerâi ruskim puáhtá estiđ puátteevuođâst.**

Meccihaldâttâs luándupalvâlusah lii maailmist oovdâstjottee luándusuojâlemkuávlui jotteičuávumist já toi páihálâšekonoomlâš vaikuttâsâi miäruštâlmist.  Meritiätulâš pargo láá maailmist váldám vuotân jo ovdeláá, já hárjánmân lii valjeest tárbu. Tääl maailm pyeremuu luoka pargo oovdânpyehtih vijđes olmoošjuávkun Aalmugijkoskâsâš luándusuojâlemlito maailmkongressist.

Meccihaldâttâs Laapi luándupalvâlusâi spesiaalvuávájeijee **Joel Erkkonen** muštâlij maailmkongressist paijeel 15 ive pargo puátusijn jotteičuávvum ohtâlistmist Suomâ suojâlemkuávluin. Suomâ oovtnálásiih jotteičuávvumvyevih, tiäđui analysistem, vaikuttâsvuođâ čuávvum já puátusij raportistem láá šiev vuáđu aalmugijkoskâsâš oovtâstpaargon.

”Lii fiijnâ, et Meccihaldâttâs luándupalvâlusah lii mieldi oovdedmin vuovijd, moh láá maailmvijđosávt heiviittemnáál suojâlemkuávlui luándumađhâšem ekonomiavaikuttâsâi árvuštâlmân. Luándupalvâlusâi kuhes hárjánem vievâst lii máhđulâš uážžuđ vuovijn oovnálásijd já lyetittitteid”, muštâl Saksa IUCN-koordinaattor **Barbara Engels**.

Suojâlemkuávluh láá vuáđudum luándu maaŋgâhámásâšvuođâ siäilutmâm, mut tain láá še merhâšittees positiivlâš vaikuttâsah páihálâšekonomian. Suojâlemkuávluin láá ärbivuáválávt nuurrâm luándutiäđu, mut ohtsâškode merideijeeh aibâšeh ain eenâb tiäđu kuávlui eres-uv ko luándusuojâlem kyeskee merhâšuumeest.

Suomâst IUCN maailmkongressân uásálisteh Suomâ IUCN-komitea jesâneh olgoašijministeriöst, pirâsministeriöst já Natur och Miljöst sehe syemmilâš mättim oovdânpyehtee äššitobdeeh Suomâ pirâskuávdáást já Meccihaldâttâs luándupalvâlusâin.

Aalmugijkoskâsâš luándusuojâlemlitto (The International Union for Conservation of Nature) lii aalmuglâšornijdumij já staatâjesânij hammim litto, mon jesânin láá paijeel 1200 organisaatiod suullân 160 enâmist. Litto oovded luándusuojâlem já luánduriggoduvâi ekologâlávt pištee kevttim. IUCN: n ulmen lii orostittiđ luándu maaŋgâhámásâšvuođâ tuššâm já ávhástâllâđ luándu faallâm vuovijguin kievhivuođâ orostitmist já šoŋŋâdâhnubástus tuástumist. Suomâ luándusuojâlemlito ovdeldeijee Suomâ luándusuojâlemservi lâi vuáđđudmin Maailm luándusuojâlemlito 5.10.1948. Suomâ staatâ lii lamaš IUCN jeessân ive 1968 rääjist.